同游公玉伯氏季氏遊水陸院濯纓閣以清斯濯纓分韻賦詩得斯字
作者：李流謙
朝代：宋

paragraphs: 積雨泥斷道，扶筇將何之。
愁蹲寡情味，竄壁如蠅癡。
朝暾惠新晴，僊風起衰萎。
振衣欲有詣，扣扉適相期。
百步得精廬，一丈清泠池。
老木圍蕭森，回風影差差。
向來赫然者，挾冰誦昔非。
晤言意能消，真適神不疲。
鱗游鳥空翔，趣舍各不知。
我閑苦枵餒，吏奪君嗟咨。
拙巧自殊用，靜躁亦異宜。
能來共幽曠，合處或在斯。
夜光栖重囦，草木生光輝。
抵鵲者誰子，而况彈病鴟。
我有飛霞裾，雲旗駕靈螭。
舉頭叫閶闔，九萬風反低。
敬以贈美人，嘉惠無時衰。